“A Lamdang Thupiang Khat”

July (1) Ageen nu: Milanka Montenegro Gam

 *(A khangcingsa numei khat geensak in)*

 Montenegro gam ah nupi khatin nau a paai zawh amasa kha guk sung zato innneu ah maantakin kisitsak hi.

 Ahizongin, nupinu leh siavuante’n naungeek Voya pen a paai-a kipan ni 27 a sawt ciangin cingtaaklo-in a khantoh lam theilo uh hi. Ama’ nungzang guh anuailam ah nungzang guh a khan ding zahin khanglo hi. Ama’ nungzang ah a vang khat om hi. Ama’ nungzang thaguite a vang panin hong lawtkhia-in, hih thaguite muutpuak khatin vial hi. Voya in guh picin lohna a nei hi mawk hi.

 Anu ii gil lian semsema, a dang siavuannu khat kiangah cidamna kisit pha hi. Siavuannu-in naungeek nungzang ah a vaai lam latmat 6 a sah muutpuak khat a om lam anu kiangah geen hi.

 Anu pen zato ah lumin zatuizaha tawh kibawl hi. Siavuannu-in naungeek a nuntaak ding lamethuai lo cih siangtakin geen ta hi. Naungeek pen a sih kei lehzong tha zawm mahmah ding ahihlam a geen khit ciangin nau laakkhiat meengmeeng dingin ama’ ngaihsutna geen hi.

 A zing ciang Friday ni-in, Siavuannu-in TV daatmaan tawh naungeek a zaih ciangin Voya’ khete a tat lohlam hong mukhia hi.

 A ziingciang pen Sabbath ni hita-a, tawlngak ni ding hinapi, anu aadingin tawlngak om theilo-in suun thapaai-in amah kap hi. Tua zaanin gimlua ahihmanin ni thum sungah a khatveina hong ihmu thei pan hi.

 Sunday ni-in anu pen hong khanglo-in mang hoihlo a man bangdaanin ama’n lamdangsa hi. Tua khitciangin ihmu kikin, hong khanlawhkik ciangin kap leuleu hi.

 Khitui naptui tawh, “Oh Pasian, Nangmahin vaanglianin, a thahaat lua mahmah Pasian nahi hi. Topa-in na kheempeuh na hihthei hi. Topa in ka tapa Voya nuntaakna nong piaksak hi. A piang khempeuh ah Nang teci nahi hi. Ama’ nuntaak-na laak ding na khensat leh kei aadingin bel baih hetlo ding hi. Ahizongin kong saangsiam ding hi. Hih pen Nang’ deihna bang ahihleh daaitakin om ning. Ahizongin, kei Nong kepsak ding leh a cidam in hong keemsak in. Nangma’ khensatna bangbangin hong saangsiam ning. Nangma’ phalna omlo-in bangmah piangsak ke’n. Zahtaakna lianpi tawh Topa Pasian minin hong thuum ing. Amen.” ci-in ama’n thungeen hi.

 Thu a nget khit ciangin anu pen a lung hong nuam zawdeuh hi. Ama’n bangmah septheih neilo ahihmanin ama’ lametna-in Pasian bekmah ahi hi. Ama’ aadingin Pasian in a hoihpenpen in sepsak ding cih ama’n um ngiat hi. Ahizongin, ngaak keeikaai ding pen a haksa mahmah thu ahi hi.

 Pasian in Sunday nikaailamin lametna khuavaak khat pia hi. Siavuannu’n Voya a zunbu a dimlam mukhia hi. Hih in naungeek pumpi sungah pumpi na khat peuhpeuh in na sem ahihlam lak hi. Atamzawin nungzaangguh kisia naungeekte’ zunbute ah bangmah omlo hi.

 Zatopi ah ni 10 sung a kibawl khit ciangin, anu pen zato tuak ta hi. Hih pen sia-vuannu in, “Amah zato pan tuaksak dinga, a kisamlai cidam nading pen Pasian’ deina bang hi ta hen,” a ci hi mai hi.

 Asawtlo-in, anu pen zatopi ah hong kilakkik hi. Siavuanu’n zong Voya’ khete a taang hiam cih mu nuam hi. Zato ah hong kilahkik ma-un, a nulepa in naungeek cidam nadingin a ngaak kawmun thu ngeenkhawm uh hi.

 Siavuannu’n TV daatmaan ah a enkik ciangin, Voya’ khete taang naailo laai hi. Minit 5, minit 10, minit 15 hong sawtto himahleh ama’ khete taang naailo laailaai hi.

 Anu-in, “Topa aw, hehpihna tawh na vaangliatna hong lak inla, ko hong hehneem in. Naungeek’ khete taangsak tapeuh in,” ci-in thu ngeenthuah hi.

 Minit 20 hong vaal ciangin, naungeek’ khe nihte a langnih tuakin hong taang peetmah ta hi. A nulepa zong lungdam lua uh hi. Amaute inn hong ciah uha, nausuak ni ding March 20 ni ngaak uh hi.

 Siavuannu’n naungeek a sisa in suak kha thei ding-in geenkhol hi. Ahizongin, Pasian in Voya nungtasak ding cih anu’ lungsim sungah a theih khitsa ahi hi. Nau a suah ni dongin anu-in tatsatlo-in thungeen hi.

 Naungeek a suah madeuh-in, anu-in, “Oh Topa Pasian aw, minit tawmcik sungin Voya nungtasak ding maw, ahihkeileh, sisak ding cih Nangma’ khensatna a mu ding hi ta ing. Amah na nuntaaksak nadingin khatvei laai hong thuum ing. Keima’ deihna bang hisak lo-in, nangma’ deihna bang hisak ta in. Topa Zeisu’ min tawh lungdam hong ko ing,” ci-in ama’n thu ngeen hi.

 Topa Pasian in anu tha guan ahihmanin manlaangtakin nau suak thei hi. Voya’ kahna aw a zaak ciangin lungdam lua ahihmanin a nu maaitai mahmah hi.

 Pasalno’ nuntaak nading pen ol hetlo hi. Ama’ naupan laai-in siavuante tawh ahizongin, taksa dam nading ahizongin, hun tampitak mah bei hi. Ahizongin, siavuante’n hih naungeek pen a nungta a lamdang mahmah thupiang khat hi ci uh hi. Siavuante’n nungta dingin a lametloh uh pasalno pen tu-in a tun saangin, taai kidemna leh dian kidemnate a uuk a tha hoih kum sawm vaal gual khangno khat hi ta hi.

 A min, Milanka ahi anu-in, “Topa Pasian in ka Voya uh aadingin na lamdang mahmah hong bawlsak hi.Voya in pumpi taksa tawh kisai buaina khat zong omlo-in, bawhlung nangawn suui hi. Ka innkuanpih leh keima’ aadingin Topa’n hong bawlsak na kheempeuh aadingin Topa’ tungah lungdam lua ung,” ci-in geenkhia hi.

 Tuni-in, Voya pen 1997 kum, kuata thumna aa a kingah Sabbath 13na sumpi’ huhna tawh a kihong Serbia gam, Novi Sad khuapi-a Seventh-day Adventist pawlpi’ taan-sawm saangpi ah pilna a sin laaitak ahi hi.

 Tuma kum 25 laai-in, pawlpimite’n a piakkhiat uh Sabbath 13na sumpi tawh tuni-in Voya in Adventist pilna a sin nadingin huh hi.

 Voyate innkuan in tu kuata nihna ii Sabbath 13na sumpi tawh a kihuhna haangin lungdam ko uh hi. Hih sumpite tawh Voya’ nau numei leh naupangnote’n thungetnate a dawng lamdangsakhuai Topa Pasian’ thu a sin theih nadingun Pathfinder giahphualthak khat lam nadingin kihuh ding hi.

 Phaltakin nong piak uh sumpi haangin lungdam hi.

 –000--

“Ui Khatin Honkhia”

July (8) Ageen pa: Sekule Montenegro Gam

 *(A khangcingsa pasal khat geensak in)*

 A khanghaam papi khatin Laai Siangtho sinna a pia dingin ama’ inndeipi ah amah ahopih kum 21 a pha Seventh-day Adventist pawlpimi pen sal geegaa ngiau hi.

 Montenegro gam ii khuapi lianpen Podgorica ah a teeng kum 16 a pha ama’ tapa pen inn ah na omlo hi.

 Tua papi in, “Amah pen ka neihsun tapa khat bek hi. Ka nuntaak nadingin amah bek ka muan ka suan hi ven. Nang’ thu pawlkhat thei nuam ing. Nang pen a kiphuantawm pawlpi pan nahi hiam?” ci-in Sekule dong hi.

 Sekule in zong, “Ko bel a kiphuantawm pawlpi pan hikei ung. Topa Zeisu leh Kha Siangtho a um Tapidawte hi ung. Laai Siangtho sunga a bulpi upnate a telsiam nadingin na tapa a huh nuam hi’ng. Na tapa in a maanlo thu khatbeek sin lo ding hi,” ci-in Sekule in geenkik hi.

 “A kiphuantawm biakna sungah ka tapa luutsak nuam ke’ng,” ci-in papi in geenkik hi.

 Tua khitciangin, Papi in, “Ka innkuanpihte ka kepcin nadingin ka tapa lam a khialsakte that dingin a kigingsa-in om ing,” ci-in Sekule a lau nadingin tawnggawp laai sawnsawn hi.

 1990 kum laai-in Soviet Yugoslavia gam pen Montenegro gam zong akihel a neu zawlaai gam tuamtuam in a kikhenkhap khitciangin suahtaakna ngahkik uh hi. Sekule leh adang Adventist pawlpimite’n amau suahtaakna uh a khuapi lianpen uah Laai Siangtho sinna hawmkhiat nading hunpha-in zangh uh hi.

 A heh papi tawh hong kimuh khitciangin Sekule pen nipi khat sung vilvel Topa Pasian tawh kibuan hi. Tua inndeipi ah paikik leh bang thuteng piang ding cih amah lung kham hi. Ama’ lauthawnna nisim-in khangtoto ngiau hi.

 A niguk ni-in Topa Pasian’ maai-ah amah khuukdina, “Sih zah dongin lau lua ing. Bangteng piang ding cih thei ke’ng. Buai loh nading pen inndeipi ah va pai nawnloh ding hi ta. Ahizongin, papi’ tapa kiangah kamciam khin ka hihmanin pailoh ding kilawmlo hi. Topa kiangpan lamlahna kisam ing. Hehpihna tawh hong huh in,” ci-in ama’n thu ngeen hi.

 A ziingciangin, a ngetsa bangin thu a nget khitciangin, Laai Siangtho thusinnate pua-in a hawmkhia dingin a inn pan hong paikhia hi.

 Inndei tampi omna taihinn lian masa lamah a pai kawmin a vaakthaap uite omna paakhuan khat nawkkha hi. Tualeh tua uite lakah a lianpen in ama’ nung zui hi.

 Sekule in, “Hong zui ken,” ci-in a hawlkhiat haangin kal nih a tawkik khitciangin zuikik teeiteei hi.

 Tua ui-in, Sekule a pai masakna inndei tampi omna inn lianpi masa maai-ah na ngaak giigee hi. Tua khitciangin a zom innlianpi ah Sekule a pai ciangin tua ui-in a nung zui leuleu hi. Lungmuanmawhhuai papi’ inndei ah Sekule a pai ciangin ui-in kahlei dong ama’ nung zui leuleu hi. Tua inndeipi omna dong ui-in ama’ nung a zuih a khatveina ahi hi. Topa Pasian in amah thapia-in tonpih ahihlam ama’n thei hi.

 “Hua ui tawh banghaang lau laai na hiam? Nang hong keem dingin vantungmi khat kong sawl ding hi. Hua ui pen kong ompih lam na muh theih ding teci hi. Nang muh theihloh na in nang hong kikepna hi,” ci-in Topa Pasian in a geen tawh kibang hi. Sekule aadingin tha ngah huai hi. Sekule leh ui inndeipi’ kongkhak a tun uh ciangin, “Pai in, pai in” ci-in sawl hi. Ui pen kahlei cial thum dong nungkikin amah ento giigee hi. Sekule in kongkhaak khuaphialep long meek hi.

 Papipa’n kongkhak a hon leh Sekule mukik ahihmanin a hehsuak lua-a, “Ahihhangin nang pen…” ci-in ngaihtakin awng beebaa hi. Uital lianpi a muh ciangin kal khat nungkik hi. Naakpi khat a naak khitciangin, aw neemzaw tawh, “Ka tapa in Laai Siangtho thusinnate la nawnlo dingin khensat ta hi,” ci-in geen hi.

 Tua inndeipi pan Sekule a paikhiat ciangin a langkhat lamah ui zong paikhia hi. Tua ui pen Sekule in cikmah hunin mukik ngei nawnlo hi.

 Kum 10 hong sawt ciangin Montenegro gam ah hih a tapa pen lasiam minthang khat hong suak hi. Khatvei, media khatlekhat kiholimna ah,”Kei pen Pasian’ thu a um taktak khat hi ing. Ahizongin, kei up thute pen ko pupa’ ngeina tawh kilamdang hi,” ci-in ama’n geen hi.

 Hih kampaunate Sekule in a zaak ciangin tha ngah mahmah ahi. Topa Pasian in Laai Siangtho thusinnate Ama’ minthan nadingin a zat lam ama’n thei hi.

 Sekule in tua tapa nuntaakna ah bangteng piang cih theihpih nawnlo hi. Ama’n la sa nawnlo-a, Montenegro gam ah zong teeng nawnlo hi. Ahizongin, Sekule in a theih thu khat pen Lungdamna thu a geensawnte pen Topa Pasian in keemcing hi cih thu ahi hi.

 Tu kuata nihna-a Sabbath 13na sumpi pawlkhat tawh Montenegro gama Sekule’ pianna munah naupangnote leh khangnote’n a lamdang Topa Pasian’ thu a teltheih nadingun Pathfinder giahphual thak khat lam nadingin kihuh ding hi.

 --000--

 “Online tawh Pasian’ Naseem Pawlkhat”

July (15) Ageen pa: Nemanja Serbia Gam

 *(A khangcingsa pasal khat geensak in)*

 Nemanja in Instagram tawh a hampi a tei kawmkawmin ama’ Serbia kampau tawh Seventh-day Adventist pawlpi’ lungdamnathu taangkona pen azonzon hangin laaimaai tampi akimuh theihloh lam ama’n phawk kha hi.

 “Banghangin i pawlpi’n Instagram tawh hoihtakin pulaakkhiatna neilo hiam?” ci-in ama’n lamdangsa hi.

 Tua khitciangin, “Banghangin mi khatpepeuhin hih aadingin na khatpepeuh bawllo uh hiam?” ci-in amahlehamah kidong hi.

Ama’ lungsim sungah, “Banghangin hih aadingin ke’n na khatpepeuh bawlo ka hiam? cih dotna khat a lungsim sungah hong luut hi.

 Tua’manin, Namenja in online tawh Pasian’ nasepna hong phuankhia-a, tuni-in leitung bup ah Instagram nungzuui 5000 vaal phata hi. Tua baanah, a dang midangte tawh kipawlna media nih tungah Adventist pawlpi’ upna bulpite a taangko ciangin Instagram khat sim ah Laai Siangtho thu a sin mi 20 pan 30 a kihel pawl khenneu pawl 10 teng Nemanja in makaih hi. A beisa kum nih laai-in, a tawmpeen mi 10 te tuuikiphuum khin uha, tampitakin Serbia gam’ khuapi lianpeen ahi Belgrade ah pastor a suah theih nadingun pilna sin saan uh hi.

 Online tawh Pasian’ nasepna cih pen bangcidaan hiam? cih lamdang a kisa kha thei mah dingin kum 25 a pha Nemaja in geen hi.

 Khangnopa khat in amah dawigilote’n a lauthawnsaklam kei kiangah laai hong aat hi. Pasian khat bangin amahlehamah a kipholaak khia hih dawigilo in midangte zong a thah khit na thu geen hi.

 “Kei aadingin thu nong ngetsak thei ding uh hiam? ci-in Nemanja kiangah hih khangnopa’n thuum hi.

 Nemanja in zong mi 10 a kihel online tawh thungeen pawlkhat a phuat khitciangin ama’ aadingin thu ngetsak uh hi.

 Tuazawh ni nih ni ciangin khanghnopa-in, “Zaanni-in dawigilote’ hong dona hong phatuam hi. Tu ni-in hong do nawn ngiatlo uh hi,” ci-in lungdamna message khat aat hi.

 Khangnopa zong Nemanja’ online Laai Siangtho thu a sin pawlkhat sungah hong kihel ta hi. “Topa’n amah honkhia hi,” ci-in Nemanja in geen hi.

 Nemanja in ama’ online Laai Siangthho thu a sin pawlte sunga numei pawlte sungpan Austra gam, Vienna khuapi-a numei Tarmara kiangpan message khat ngah hi.

 Neekkhawm pawi khat ah amah a kihel nop mahmah hangin koi ah pai ding cih a theihloh lam message khaak hi. Pawl online tungah hih bangin a taangko khitciangin bang pawlpi ah kikhawm ding cih Nemaja kiangah zong message aat hi.

 “Tua pen ol lel ei. Laai Siangtho sim inla, thu ngeen o. Bang bawl ding cih Pasian in hong geen ding hi,” ci-in Nemaja in message aatkik hi.

 Tarmara in Laai Siangtho a sim khit lam leh thu a nget khit lam message aatkik hi.

 Nemanja in zong sim theih ding laaibu pawlkhat leh ama’ Instagram taangkona laaite Tarmara kiangah khaak hi.

 “Lungdam ei. Ahihhang, ka deih daanin hong dawng naaikei teh,” ci-in Tarmara in message aatkik hi. A thumveina dong ama’n huhna ngeen hi.

 Tua tungtangah, “Seventh-day Advntist pawlpi khat pepeuhah na kikhawm thei ding hiam?” ci-in Nemanja in message aatkik hi.

 Tarmara in tua dawnna tawh lungkim naailo-in, a dang pawlpi ah pai ding khensat hi. Tua pawlpi a tun ciangin mawtaw khawl nading mun mu zolo hi. Kiimveelin khawl nading a zon hangin mu zo tuan naailo hi. Tuabangin Austria gama pawlpi ah khawl nading a zonzon laaitakin tai 300 a gamla Bosnia gam ah a teeng Adventist pawlpi minu Herzegovina in online tawh Laai Siangtho thu a sin numeite pawl ah Tarmara in huhna a ngetna taangkona pulaakkhia hi.

 “Hei, Tarmara aw, Sanini ciangin neekkhawmpawi kibawl ding hi. Vienna khuapi-a pawlpi’ omna mun hih laai-ah om ei,” ci-in Herzegovina in message aat hi.

 Tarmara zong kilat liangh hi. “Mawtaw khawl nading ka zon kawmin ka lungsim neu hi. Tua hun sung mahin hih thu ka na ngah hi,” ci-in ama’n message aat hi.

 Tua Sabbath ni-in, neekkhawm ne dingin Adventist pawlpi ah a mah pai hi. Tu-in tuui kiphuum dingin amah a kigingsa-in om hi.

 Zaan khat, lum dingin Nemaja a kithawi laaitakin, “Aleksa aading thu ngetsak hamtang ding,” cih thu a lungsim sungah hong luut hi. Aleksa in online Laai Siangtho thusinna pawl khat ah hong kihel khitciangin, thumaan saang thei khin hinapi, tuui kiphuum naailo hi. Tua khitciangin, “Thumaan ka theih hangin saang nuam naai ke’ng. Nuamtakin om nuam laai phot ing,” ci-in online pawl sungah amah kihel nawnlo hi.

 Tua zaan mahin, Nemanja in thu nget ding khensat paha, “Oh Topa Pasian aw, ama’ lungtang na lawnsak in. Amen.” ci-in a tomin thu ngetsak hi.

 A zingciangin, Aleksa in, “Na ngaai dih o. Kha Siangtho in ka lungtang hong lawng tawh kibang veh aw,” ci-in online tungah message aat hi.

 Nemanja in lamdang sa mahmah hi. Ahangin, ama’ thu ngetsakna bang lian ahi hi.

 “Online pawl sungah kihelkik nuam ing,” ci-in message aat leh hoih ngeel ding aive. Ahizongin, ka thu ngetsakna banglianin kiciantakin ama’ phuutkhaak thu ama’n message hong aat hi. Tua zawhciangin online pawl sungah amah hong kihel-kik ta hi,” ci-in Nemanja in geenkhia hi.

 Adang khangno khatin, mitawh kipawlna media tungah Adventist pawlpimite naakpitakin geensia hi.

 Nemanja in, “Hei, Kidona Lianpi laaibu sim lecin hoih lo ding maw,” ci-in online tungah message aat hi.

 Tua khangnopa’n zong, “Himah ei. Hong hanciam ning maw,” ci-in online tungah message aatkik hi.

 Zaan khat sungin Ellen G White in a gelh ‘Kidona Lianpi’ laaibu a bup in simkhin hi. A zingciangin, “Kei Advntist hong suak dektak ing ei,” ci-in online tungah message aat hi.

 Adventist pawlpi in Laai Siangtho thumaan hilh hi cih ama’n saang ta hi. Tu-in tuui kiphuum dingin amah kiging khinzo hi.

 Nemanja pen Sabbath 13na sumpi tawh a kihuh khinsa Seventh-day Adventist pawlpi ii pilna sinna pan a kikhansuah khat ahi hi.

 1997 kum, kuata thumna ah a kingahsa Sabbath 13na sumpi tawh kihuh khina, a kihong khinsa Serbia gam, Novi Sad khuapi-a Adventist taan sawm saang ah kum sawm vaal a phaak laai-in ama’n pilna sin hi.

 Kum tampitak mi tampitak ii nuntaakna buaisakna leh suksiatnate a puahpha leh a dom saang ding ahi, note’n phaltaka nong piak uh sumpi hangin lungdam kong ko uh hi.

 --000--

“Biakna Saanga Pilna A Sin Nuamlo Saangnaupang”

July (22) Ageen pa: Stanislav Serbia Gam

 *(A khangcingsa pasal khat geensak in)*

 Stanislav pen kum sawm gual a phaak laai-in ama’ lungtang Topa Zeisu kiangah a aap khitciangin, Serbia gama ama’ pianna pawlpi ah kizen mahmah hi. Pasian’ thu tampi a hilh khit hangin pastor khat suah ding khatvei beek ngaihsun lo hi.

 Tua zawh ciangin, pawlpikeem siapa’n, “Topa Zeisu aadingin kha khat” cih kha khat sung a sawt kipuahphatna thusinna ah pai ding geenpih hi.

 Hih geelna pen khangnote aading hi-a, ama’ kum zong 40 hong cing ding hita hi. Tua’manin Stanislav in pai nuamlo ahihmanin a kolh a lu pei hi. Ahizongin, pastorpa in, “ Lawphuai ding aive,” cih geenbeh hi.

 “Kei pai nuam ke’ng” ci-in Stanislav in a geen ciangin, pastorpa in, “Nang aadingin pai nuamlo na hihmahleh zong pawlpi aadingin pai hamtang in maw,” ci-in pastorpa in geen hi. Tua manin Stanislav pai peetmah ta hi.

 Siamsinna ah ama’ saangin a upa zaw khat bek om ahihmanin ama’n nuam sathei lo hi. Khangnote tawh kipawl theih nadingin naakpitakin hanciam hi. Ahizongin, Pastor in ama’ tungah lungluut seemseem hi.

 “Belgrade khuapi ah kote’ Adventist pawlpi saang ah na kah hamtang ding hi,” ci-in Pastorpa in geen hi.

 “Hilo hi. Kei haam ta ing. Tua baanah saang ka kahloh zawh sawt khin luata hi. Laai aat daan nangawn mangngilh ta ing,” ci-in Stanislav in geenkik hi.

 Ahizongin, Pastorpa pen mizol siam hi. Aman’ a thuumna ah deihsak lua mahmah ahihmanin amah leh Stanislav te hong kap khawm liangh uh hi.

 “Aw leh. Ahizongin kei saang kah leng, ka nasep taan lawh ding hi’ng. Sumkholsa bangmah neilo ka hihmanin saangsaap zong pia zolo ding hi’ng,” ci-in Stanislav in a tawpkhakna ah hong geen ta hi.

 “Topa Pasian in hih aadingin vaaipuak la ding hi,” ci-in Pastorpa’n geen hi. Stanislav in zong thunget ding leh antan ding kamciam a piak khitciangin hih takpi hi.

 Thakhatthu-in thu tuamtuam hong piang hi. Thusinna ah a mawtaw a nungkiksak leh a dang mawtaw khat in amah nawkkha hi. “Hih zong Laai Siangtho saang kah ding lim khat hi kha ding aive maw,” ci-in ama’n ngaihsun hi.

 Tua khitciangin, khangnote tawh bawlung suikhawm uh hi. Bawlung suui dingin a delh leh tuukin singkung khat taihkha-a mun khempeuh ah a sisan kithehthaang gawp hi. “Hih zong Laai Siangtho kah nading lim anihna hi kha ding aive maw,” ci-in ama’n ngaihsun leuleu hi.

 A tawlngak laaitakin, ama’ mit sungah na khat hong luut in a mit bawkgawp ahihmanin hak thei nawnlo hi. “Hih zong Laai Siangtho saangkah nading lim hitaktak aive maw. Ka dam takciangin pai hamtang ning ei,” ci-in ama’n ngaihsun ta hi.

 Tua khitciangin, a bil langkhat lam ngong leuleu hi. Tualeh, “Himah ei Topa Pasian, Nangma’ deihna ahihleh, pai mah ning ei. Thusinna a man dong ngaak nawnkei ning,” ci-in ma’n thungeen hi.

 Tawmvei sungin, Stanislav in, “Hih pen nang aadingin hong bawlsak ding ka hiam?” cih dotna aw khat ama’n theithei hi.

 “Hih pen thu hoih hi. Ka pai ding Topa’ deihna ahihleh zong kei tungah hih bangin Topa’n hong bawl buang lo ding hi,” ci-in ama’n ngaihsun hi.

 Thusinna ah amah om suak hi. Tua khitciangin Laai Siangtho saang ah va kah ta hi. Ahizongin, pastor suak dingin geelna neilo hi. “Saang luut theih nading laaivuanna ah kia hamtang ning,” ci-in ama’n ngaihsun hi. Ahizongin amah laaivuanna ah ong hi.

 Tua khitciangin, “Lungdam ei. Ahizongin kimaaituaha kihona ah thu geen ciangin ka nuntaakna leh ka sep ka bawlte hong dong le uh ka kiat ding pen kician hi,” ci-in ama’n ngaihsun hi.

 Ama’n, “Topa Pasian aw, hih haai kei kiangpanin lakhia in. Ahizongin, kei deihna bang hisak lo-in, Nang’ deihna bang hizaw ta hen,” ci-in thungeen hi.

 Stanislav in kamaaituaha dotnate a dawnna ong ta-a, Laai Siangtho saangah luut ding phalna ngah ta hi.

 Stanislav in saang saap ding sum a kicing neilo hi. Taan 10 saang ah mat hoih ngahlo ahihmanin ama’ sum kitaangsapna kuama’n huh lo ding cih theihsa ahi hi.

 Ahizongin, ama’n mat A ngahto suakta ahihmanin ama’ saang sum sazian ah sum hong luut ta hi. Sum hong luutna koipan cih a theihkei haangin ama’ saang saap khempeuh sikzo hi.

 Laivuannate khatciatin a vuan hi-a, lauthawn nading om kawmkawm hi. Ama’ kum khatna a kah sungin Pasian’ thulam laaivuanna aadingin amah lungkham phadiak hi. Saang huang sungah ama’ nasep ding leh saang a tawp saangnaupang tampitakte nasepte seem ahihmanin laaivuanna aadingin kigin nading hun ngah vetlo hi. Stanislav in Pasian’ thu tawh kisai laai sinna seh thum suah seh khat bek sim man hi.

 “Topa aw, hih pen geelsa-in ka hih ahihloh lam Nang’ na thei hi. Ka hihtheih tawpin hanciam khin ing. Topa’n nong huh ding lunggulh mahmah ing,” ci-in ama’n thungeen hi.

 Laaivuan dingin a tut ciangin dotnate ama’simsa laaite sungpan ahih lam hong thei hi. Oltakin a laivuanna ong ta hi.

 Tua ni pen Stanislav aadingin kikheelna ni ahi hi. Laai Siangtho saangah pilna sim zom dingin ama’n khensat hi.

Hih bangdaanin Stanislav in Laai Siangtho saangpanin a khatna pilna sin letsong a ngah saangnaupangte lakah kihel hi. Khatvei laai-in, pilna a sin nuamlo saangnaupang khat ahihna tawh lukhuneelkaai a ngah ding hun kaal khat bekbek a kisap hunin Adventist Mission panin makaaipipa tawh kiho thei uh hi.

 “Laai pillo nuntaakna pan A mat ka ngahsuak pen hoih mahmah hi. Topa Pasian in hong sepsakna haang ahi hi. Topa’n hong huh kei mawk leh ke’n bangmah a hih theilo ding kahi hi,” ci-in kum 41 a phata Stanislav in geenkhia hi.

 Tuma kum thum laai-in, note’ Sabbath 13na sumpi tawh Stanislav in pilna a sinna Laai Siangtho saangpi a omna Serbia gam, Belgrade khuapi ii lei nuai meileeng kizatna munah pawlpi khat phuh nading hong huh na hihmanun lungdam kong ko uh hi.

--000--

##

 “Zii Ngah nading Zondaan Athak”

July (29) Ageen pa:Zbigniew Poland Gam

 *(A khangcingsa pasal khat geensak in)*

Zbigniew in Comunist gam ahi Poland gam ah ama’ Laai Siangtho saangpi pan a ma’n khit ciangin zii khat lunggulh ahihmanin thunget hong kipan hi. Amah a hoih pastor khat a suah ngeeingeei leh zii hoih khat zong kisam peelmawh ding cih ngaihsun hi.

Saang a man ciangin, a sawtlo-in, pawlpi makaaite’n Zbigniew leh Laai Siangtho saang pan a tuak saangnaupang 12 te khanglam leh nisuahna lam Poland gama kongkhaakte a va kiu dingin sawlkhia uh hi. Saklama Zbigniew’ inn panin khanglam nisuahna lam pen kigamla mahmah hi. Khangnote’n mite aading Tapidaw laaibute piakhia uha, Laai Siangtho thu a sinpih kawmkawmun, amau’ kitaangsapnate a huh dingun a zon kawikawina ahi hi.

Zbigniew leh a lawmte’n nihta kikopin innte ah va hawh uh hi. amaute’n innte a zaa zuutsakin, silsak uh hi. Pawlkhatte’n hih bangin a khawnkhongin a huhna uh lamdangsa in, thupi sa lua uh hi. Nitaak simin khangnote’n Laai Siangtho thu sinpih uh hi.

Nikhat ni, Zbigniew leh a kithuahpih Jarek in Lesko khuapineu-a inn kongkhaakte va kiiu uh hi. Tua ni-in guah tampi zuu hi. Meivom in nitaang liaha, khuadam mahmah hi. Tuamanin mi tampitakin a kongkhaak uh khaak ciat uh hi.

Amaute’n inn tawmkhat ah a hawh khit uhciangin kongkhaak khat honsa-in oma, a kiuh uh leh kum 40 gual apha numei khat a pualam ah hong khuadaak hi.

“Kuate nai vua? Banghaangin ka kongkhaak hong kiu nahi uh hiam?” ci-in ama’n dong hi.

Zbigniew leh Jarek in amaute Tapidaw ahihna uh leh Topa Zeisu’ thu a geenpih nopna uh geencian uh hi.

“Kei a kipumsil ding hita ing. Ka pasal in hong hopih nuam tam, hong dong ning maw,” ci-in tua numei in geen hi.

Tua khitciangin a veengte mahbangin ama’n zong a kong khaak hi. Zbigniew in ama’n kong hong honkik tammaw ci-in lamdangsakna tawh ngaak giigee hi. Tawlpi khat khitciangin a kongkhaak hong hongkik hi.

“Ka pasal cidamlo ahihmanin hong hopih zolo hi. Ahizongin, no tawh kituahin Topa Zeisu’ thu za nuam ing. Nong paikik thei ding uh hiam? ci-in ama’n geen hi.

Khangno nihte’n zong hawhkik ding thukim uh hi.

A zaanlam ciangin amau’ kongkhaak va kiukik uha, tua nu’n zong amaute leengla khan ah sam hi. Tua laai-ah mi 10 na tu khin uh hi. Amaute'n khangno nih in Topa Zeisu’ thu a geen ding za nuam mahmah uh hi.

Leengla khaana mite lakpanin Maja a kici numei khat om hi. Khatveivei amahlehamahin Laai Siangtho sim zeelzeel hi. Ama’n zong pasal hoih khat a ngah nadingin thungeen hi. Ama’ khuapineu-a khangnote’n zateep uha, zu dawn uh ahihmanin Topa Pasian tungah citakin, guihtheih khamtheih a zanghlo pasal khat ama’n lunggulh hi. Amau akimuh khituh ciangin amah a sam numei kiangah Maja in, “Zbigniew pen ka pasal hi peelmawh ding hi,” ci-in geen hi.

Amaute a kimuh khituh ciangin a sawtlo-in, Zbigniew in tai 60 a gamlaatna a dang khuapi khata Laai Siangtho thu sinna ah Maja sam hi. Amah zong va pai-a, laaito panin laai tawh hong kizom uh hi. Tu hun pen phongneute leh email a laan naailoh hun 1986 kum ahi hi.

A kumkik 1987 ciangin Pasian’ thugeen Siapi Mark Finley in Gdansk khuapi’ saklam teembaw khawlna ah Lungdamna thu Taangkona bawla, Zbigniew in Pasian’ thu a ngaai dingin Maja zawn hi. Nitaaklamin, Lim taangthei lahna innpi khat ah Topa Zeisu’ thu a ngaai mi 1200 te lakah Mija zong kihel ta hi.

Thumaan taangkona a tawp ni-in Maja in tui kiphuumna tawh Topa Zeisu kiangah a lungtang aap ding khensat ta hi.

Tuni-in, Zbigniew leh Majate kiteeng uha, a kiteenzawh kum 35 phata-in tanu nih Maja leh Natale nei uh hi. Zbigniew pen pastor bek hilo-in, Laai Siangtho saangpi ah saangsia leh pawlpi makaai khat ahih baanah, Poland kampau tawh Hope Channel ah thugeen sia khat zong ahi hi. Amah leh Maja in a lawm dinguh a muh nading Pasian’ huhna lamdangsa uh hi.

Amah in, “Ko innkuan Poland gam ii a gamla mahmah saklam panin a hong pai ka hi uha, ka zii pen a gamla mahmah khanglam apanin a hong pai ahi hi. Topa Pasian’ panpihna omlo hileh kimuh theih nading lampi om kilkel lo hi,” ci-in ama’n geen hi.

Amah in, amau kiteen theih nadingin Pasian’ thu bu hawmkhiatna pen a tawhtangpi hi ci-in ciamteh hi.

Laai Siangho saangpi-a khangno saangnaupangte kiangah, “Inn khat pan inn khat ah na luut takuh ciangin na zii ding na pasal ding uh mu kha thei ding nahihmanun hoihtak kidawmin seem ding na hi uh maw,” ci-in ama’n geen hi.

2017 kuma note’ Sabbath 13na sumpi tawh Poland gama Hope Channel hungeelna aadingin TV studio inndei khat lamna ah hong huh nahih manun lungdam kong ko uh hi. Zbigniews in Gam tuamtuam Hope Channel khutnuai ah a kiphuankhia Hope Channel Poland aadingin maanmaanin Pasian’ thu a geen sia khat ahi hi.

--000—

 “Betra Aading Saang Khat”

August (5) Ageennu:Berta Poland Gam

 *(A khangcingsa numei khat geensak in)*

Betra in Comunist gam ahi Poland gam ah amasapen in Seventh-day Adventist pawlpi saang a kihonna thu a zaak manin lawp mahmah hi. Amah pen a khengvaal liangh siamna a nei saangsia khat hi-a, nasep zong a zon saan laaitak ahi hi.

Ahizongin, buaina khat ama’n nei hi. Adventist pawlpi saang pen Poland gam khuapi lianpen Warsaw tawh akinaai-ah oma, Krakow khuapi-a ama’ inn pan kigamla lua hi.

“Hih nasep pen kei aading hilo hi,” ci-in lungnuam lo takin ama’n ngaihsun hi.

Tua zawhciangin, a lawmte khatin lametkholh hetlo-in Seventh-day Adventist pawlpi thu ama’ kiangah geenpih hi.

“Hua laai-ah saangsiama sep ding kisiau thei kha-in um ing,” ci-in a lawmnu in geen hi.

“Hi thei kenteh. Gamla lua,” ci-in Betra in dawngkik hi.

Ama’ aadingin Krakow khuapi ah nasep ding a lem zaw daan ahi hi.

A dang a lawmte khat in zong Adventist pawlpi saang thu geenpih hi.

“Tua Adventist pawlpi saang thu za kha ing. Tua laai-ah saangsiama nasep siau lecin hoih lo ding ahia?” ci-in geenbeh hi.

A lawm nihna in zong Sevnth-day Adventist pawlpi saang vaai a geenpih khitciangin tua laai-ah saangsiama sep ding Pasian in ama’ tungah hanciamin a geengeen hi kha ding ci-in ama’n lamdangsa hi.

“Topa aw, bangcih le’ng hopih ding hiam? Krakow khuapi ah om suak ding ka hiam aw ahihkeileh Adventist pawlpi saang ah pai ding ka hiam aw?” ci-in ama’n thungeen hi.

Betra in Krakow khuapi-a kumpi saang leh Warsaw khuapi lianpen ii pualama Seventh-day Adventist saang ah saanghsiam nasep nih siauh ding khensat ta hi.

“Topa Pasian aw, nasep nading ka siauhna hong saang masa saang ah pai ning. Tua pen Nangma’ deihna ahi dingin ngaihsun ning,” ci-in ama’n thungeen leuleu hi.

Ama’ nasep siauhna pen kumpi saang ahihkeileh Adventist pawlpi saang in a saan ding lamenin ngaak hiithiat hi.

Adventist pawlpi saangin ama’ siauhna saang masa zaw hi.

“Laai hilh ding na lungluut manin lungdam hi. Hehpihna tawh nasepna aadingin maaitaang kituahin kiholimna nei dingin saang ah hong pai o maw,” ci-in pawlpi saang pan laai khaak uh hi. Tuamanin, Betra zong a lung nuamlo hi.

Ama’n kum 16 apha tapa Jacob nei hi. Ama’ lawmte Krakow khuapi sungah teeng uha, ama’ saangkahna zong Krakow khuapi sungah om hi. Amah mun dang ah a lal nuam khong tam maw? Amau’ inn pan mun dang ah lal ding ama’ khensatna pen a nuta uh aadingin thupi lua mahmah hi.

Betra in thu a nget khit ciangin, Krakow khuapi ah naaihuaite khat tawh na om ding maw? ahihkeileh saang thak ah amah tawh paikhawm ding maw? cih a tapa Jacob teelsak hi.

Jacob in lungnuammawh hetlo-in, “Nu aw, lal khawm ni. Nu mah tawh om khawm nuam ing,” ci-in geen hi.

Betra zong lamdang lah sa-in lungkim mahmah hi. Ama’ aadingin a tapa ii kammalte pen a nunung bel Topa Pasian’ lam lahna ahi hi. Ataktakin cileeng, a lawmte nih in Adventist pawlpi saang ah nasep siauh ding tha pia uh hi. A zomah, Adventist pawlpi saang in ama’ nasep siauhna dawng masa hi. Tu-in kum sawm vaal apha ama’ tapa in mun thak innthak ah a nu tawh lungnuamtakin lal nuam hi.

Ama’n zong Adventist pawlpi saang ah saangsiama nasep lungkimtakin seem ta hi.

Tuni-in, Betra pen Warsaw khuapi pualama Adventist pawlpi’ Laai Siangtho saang ii leitang tunga a kihong Seventh-day Adventist pawlpi’ zolaai saang ii saangsiapinu ahi hi. Topa Pasian in tua saang ah amah makaih hi cih pen lunghian nading omlo hi. Adang ni khat ni-in, ama’n a maan khensatnanei hi cih a tapa in geen hi. Krakow khuapi ah Adventist lawm a neihloh baanah pawlpi’ Pasian’ nasepna ah zong a lungluut lohna thu a tapa in geenbeh hi. Ahizongin tu-in, mun thak saang thak ah Jacob in Adventist pawlpi mi lawm tampi nei ta-a, pawlpi’ Pasian’ nasepna ah zong kizen mahmah hi.

“Nu aw, hih mun ah lal ding na khensatna hoih taktak ei maw. Hih laai munah i om pen tha ngah in ka lungkim lua,” ci-in Jacob in a nu kiangah geen hi.

Betra in zong, “Topa Pasian in ei nuta hih saang ah hong makaih manin kei zong ka lungdam lua e,” ci-in a tapa kiangah geen hi.

Leitung bup Seventh-day Adventist pawlpi’ pilna lam hong huh note Sabbath 13na sumpi haangin lungdam hi.

–000—

 “Poland gam ah Sabbath Zuih Nading Lampi Kihong”

August (12) Ageen pa:Ryszard Poland Gam

 *(A khangcingsa pasal khat geensak in)*

Comunist gam ahi Poland gam ah university saangnaupang vekpi in Sani ni-in laai sin uh hi. Ahizongin, Ryszard in laai sinlo hi. Lampi tuamtuam tawh amah lai ong toto hi. Ahizongin, a nungciangin saangsia thak khat hong tung hi.

“Laai sin nawn ke’n. Sani ni-in saang na kahloh phamawh ta ding hi. A khauh mahmah laaihillh siapi khat hong tung khinta hi. Na puanlom zial inla ciah in,” ci-in a lawmte khatin geen hi.

Ryszard ahihleh lungkham selo-in, “Puanlom zialin ciah deksuai lo e. Amasapenin ka Topa kiangah thu ngeen ning. Topa kiangah ka vaai vekpi ka pulaak khit ciangin Topa hong makaih nadingin thuum ning,” ci-in dawngkik hi.

Ryszard in laaihilh siapipa tawh ki mu dingin thu a nget kawmin, a piang thei ding thu nih a lungsim sungah hong suak hi. A piang thei thu khat pen, Laaihilh siapipa’n, “Na upna thupi lo hi. Ka laaihilhna ah maanmaanin nong kahloh phamawh hi,” ci-in hong geen kha dinga, Sabbath ni-in laai sin lo ding hong nial kha thei ding hi. A piang thei ding a thudang khat pen, laaihilh siapipa’n, “Hehpihna tawh na tu in. Thu kong geen nop khat om hi,” ci-in hong geen kha ding hi.

Ryszard zong laaihilh siapipa kiangah va pai-in, “Kei Seventh-day Adventist pawlp pan hi’ng. Adventist pawlpi pen Tapidaw biaknate lak pan khat hi. Ko zong Topa Zeisu, Mary leh nungzuite um in saang ung. Amau mahbangin ko zong nungta ung. Sanini pen amau aadingin a siangtho ni ahih mahbangin kei aadingin zong siangtho hi. Tua manin Sanini in siapipa’ laaihilhna ah hong kah theilo ding ka hihmanin ka lung nuamlo hi,” ci-in amahlehamah kipulaak hi.

Tua khitciangin Ryszard in tua siapipa’ dawnkikna na ngaak khiikhee hi.

Laaihilh siapipa’n, “Hehpihna tawh na tu o. Hehpihna tawh ka tuahkhaak thute na ngaai masa o maw,” ci-in geen hi.

Laaihilh siapipa in tua kum kipatlamin doctor lukhuneelkaai a ngah khit ciangin kum khat sung a sinsate a zangkhiakik dingin USA ah hong leeng hi.

“Hualaai-ah, kumah ke’n thei keng. Vaanleengtual ka tun ciangin ka om nading mun ngaihsunsun ing. Lamet hetlohpi-in, vaanleengtual ah innkuan khatin hong dawn khituh ciangin a inn uah hong ciahpih uh hi. Amau tawh omkhawm ding leh an nekhawm dingin hong sam laailaai uh hi. Ka an neekman ding ka piak nop haangin amau hong saang lo uh hi,” ci-in siapipa’n geen hi.

Siapipa in amau’ innkuan tawh kum khat sung vilvel omkhawm uh hi.

“Poland gam ah ka ciahkik ciangin amau’ tungah bangci lungdam kokik thei ding ka hiam cih tu dong ngaihsun thei naai kei’ng. Tu-in nang Tapidaw pawlpi mi na hih lam nong geenna za khin ta ing. Amau zong Tapidaw pawlpi khat pan mah hi uh hi. Nang pen Sanini saang pelh khuan hong pia ing ei,” ci-in laaihilh siapipa’n geen hi.

Ryzard in hih lamdangsakhuai thu hoih hangin lungkim mahmah hi. Seventh-day Adventist pawlpi mi khat in Sabbath a zuih theih nadingin USA ah lam a sialsak dingin ama’ mailam ah laaihilh ding siapipa kiangah Protestant innkuan khat communist Poland gam ah Topa Pasian in na sawl khol hi kha mai ding hi.

Ryszard ii lawmpa ahih leh a khial ahi hi. Laaihilh siapipa thak in Sani ni sim amah saang pelh khuan pia hi. Tua manin Sanini sim Ryszard in laai sinlo hi. Laaivuanpi a vuan ciangin dotnate baihlua ahihmanin ama’ laai on theih nadingin laaihilh siapipa’n dotna a bawl tawh kibang liangh hi.

Tuni-in, Ryszard Jankowski pen Poland gama Seventh-day Adventist pawlpi’ President ahi hi. University ah Sabbath a zuih theih nadingin Topa Pasian in bangci huh cih cikmah hunin ama’n mangngilh ngei nawnlo ding hi.

“Kei aadingin Sabbath zuih theih nading lampi a omlo tawh a kibat haangin Topa Pasian in bangcibangin lam hong honsak cih ka mukhia hi. Topa Zeisu in zong, John 10:7-9 sungah, ‘Amaantakin ci lehang, Kei pen tuute paina kongpi kahi hi. Keima’ hunma in a hong pai mite ahihleh guta buluhte ahihmanun tuute in amaute thudonlo uh hi. Kei kongpi kahi hi. Keimah tawnin a pai tuu khempeuh in lauhuaina tuakkha lo-in, a ututun sungtumin pusuakin lonona mun a mu ding uh hi,’ ci-in geen hi,”.

2017 kuma, note’ Sabbath 13na sumpi tawh Poland gama Hope Channel hungeelna aadingin TV studio inndei lamna ah hong huh na hihmanun lungdam hi. Ryszard pen Gam khempeuh ii Hope Channel khutnuai-ah a kiphuankhia Hope Channel Poland aadingin maanmaanin Pasian’ thu a geen sia khat ahi hi.

 --000—

 “Thongkiate A Suahtaakna”

August (19) Ageen pa:Ryszard Poland Gam

 *(A khangcingsa pasal khat geensak in)*

Christopher pen Poland gama Pasian’ thu taangkona mun khat ah a zi tawh a pai uh ciangin a lung kia lua hi. A zi in thuhilh siapa’n ama’ thugeenna ah video tawmtawm a lah tawntungna thu geen hi. Ahizongin, a tua nitaakin ama’n video lak lo hi. Tua manin Christopher a hehsuak lua hi.

Inn ah a zi otsan gawpin haamsiat gawp hi. Tua pen a zi aadingin a lungkiathuai mahmah thu ahi hi. “Zingciangin, i tateng tawh inn pan taaikhia ning. Hih inn sungah nang tung panin thu hoih khatvei beek za ngei ke’ng,” a zi in ci hi. A lup madeuh un, hehpihhuaisakna tawh Christopher lam enphei-a, “Na thungetna khatvei beek za ngei ke’ng. Topa Pasian kiangah thu ngeen dih ve. Topa bekin na lungtang hong kheelsak thei ding hiven,” a zi in ci hi.

Christopher in a zi a haamsiat khitciangin lupsan hi. Ahizongin, ihmu thei tuanlo hi. Zaankim ciangin tho-a, anbuuk lamah pai-in Topa Pasian hong hopih ta hi.

“Topa om nahiam cih hong thei ke’ng. Kei bel a sia mahmah mi khat hi’ng. Ka iit ka zi leh ka tate a lungsim nasak khin ing. Zuu zong dawn laailaai ing. Hih bangdaanin nungta nuam nawn ke’ng. Hehpihna tawh hong huh tapeuh in,” ci-in ama’n Pasian tungah geen hi.

Pasian tungah minute 30 bang hopih hi. Ahizongin, Pasian’ dawnkikna za kha lo hi.

A zingciang zingsanglamin naseem dingin maanbit mawtaw tungah Christopher tuang hi. Maanbit mawtaw tungah a lawmte tawh kimu uha, kiho uh hi. A lawmte’n a kihhuai kamte zang uha, tua pen amaute aadingin thu lamdang hi nawnlo hi. Ahizongin, Christopher in amau thugeente zaaknop sa nawn vetlo hi. Amahlehamah zong bangci kahia leh ci-in lamdang hong kisa hi.

Nasepna ah, Christopher leh a lawmte’n na asep khituh ciangin amau sumte gawmkhawmin nidang mahbangin zu dawn uh hi. Ahizongin, Christopher in tua tungtaang ah zu dawn nawnlo hi. Zu a dawn taangin a inn uah hong ciah vingvenga, “Topa aw, ka zi inn pan taaikhiasak ke’n,” ci-in ama’n thungeen hi.

Inn ah a zi-in khut khaai theih ip thum ah van guangkhina, taaikhia dingin akigingsa uh ahi hi. “Ngaihno aw, hun pha khat hong pia laai hamtang in maw. Nuntaakna a thak tawh i kipankik thei ding hiam aw,” ci-in Christopher in thuum ngaaungaau hi.

A zi zong khawlkika, “Hoih mah ei. Hunpha khat hong pia laai mah ning ei u aw,” ci-in geen hi.

A zingciangin, Pasian’ thu a geen siapa kiangah Christopher va pai hi. Zaa a teep kawmkawmin, “Tui kiphuum nuam ing. Ka zi in Friday nitaak ciangin tui kiphuum ding geel khina, kei zong amah tawh tui kiphuum nuam veng aw,” ci-in geen hi.

Pastorpa in nial zenzen leh, nungsangah tui kiphuum nuam nawnlo ding ahih lam Pastorpa’n thei hi. “Topa Pasian aw, Christopher in Nang kiangah tui kiphuum ding hong kun leh bang na cih ding hiam? ci-in a lungsim sungah ama’n thungeen hi.

Christopher in, “Ka za teep lam thei mah ing. Ahizongin, Friday ni ciangin phiat dingin kong kiciam hi,” ci-in ama’n geen hi.

Friday ni ciangin, Christopher in, Pastorpa aw, tu zingsang ka thawhkhaak aakipan za teep nawn ke’ng,” ci-in geen hi.

Pasian’ thu hilh Pastorpa’n zong a cih nading theilo hi. Pawlpimite’n bangci ngaihsut ding cih amah lungkham hi. Bangbang ahizongin, Christopher leh a zi tuiphuum dingin ama’n khensat ta hi.

Pasian’ thu ahilh Pastor zong bang thu bangla hong piang zentam maw ci-in pataau simsim hi. Asawtlo-in, khangno khat ahihna tawh upadi lam tawh kisai buaina hong tuah manin Christopher in Pasian sungah khamuanna nei hi. Thong sunga khangnote kiangah teci a pannopna thu ama’n Pastorpa tungah geen hi.

Pasian’ thu a geen Pastorpa pen Seventh-day Adventist pawlpi innkuan sungpan a khangkhia hi-a, thongkia khangnote tawh khatvei beek kizopna nei ngei naailo hi. Bangci sep ding cih ama’n theilo hi.

Christopher in, “Lungkham ke’n Sia aw. Thong ah pai theih nading thong ukpa kiangah phalna ke’n ngeen thei ing,” ci-in geen hi.

Pasian’ thu a geen Pastorpa’n zong, “Hoih ei leh,” ci hi. “Topa Pasian aw, hehpihna tawh hong huh in. Thongkiate kiangah na bangci sep ding cih thei ke’ng,” ci-in a lungsim tawng ah thungeen hi.

Thongukpa pa’n zong, “Pastor khat na hihna tawh hun pha khat na ngah thei ding hi. Na thugeen pen cimtaakhuai-in, mi khat peuhpeuh in hong khawlsak zenzen leh nang hong pai thei nawnlo ding hi teh,” ci-in khauhtakin geen hi.

Pasian’ thu a geen Pastorpa’n zong, “Topa Pasian aw, hih pen a haksa tona khat hi. Hehpihna tawh hong huh in, ci-in thu ngeen leuleu hi.

Pasian’ thu a geen ni-in, thonginn sungpan khangnote’n akibangin puan silh uh hi. Amaute pen muh thadah huai lua uh hi. Pasian’ thugeen Pastorpa’n zong thakhatin a geen ding thu kheel ding ngaihsun pah hi.

“Lawmte aw, hih munah kong paina a haang na thei uh hiam?” ci-in ama’n geen hi. Christopher kawkin, “Kum sawm gual a phaak laai-in hih pa pen no mau mah tawh akibang ahi hi. Christopher aw, a maai ah nong pai thei ding hiam?” ci-in geen hi.

Christopher zong a tutna pan dingto hi. “Lawmte aw, note kong theisiam hi. Hih munah ka teeng hi. Kum sawm gual ka phaak laai-in kei a hoihpen hi het ke’ng. A siamahmah nate a na hihkhin pa hi’ng. Hih thonginn sungpan taaikhiat ding khatvei na hanciam ngei ing, ci-in geen hi. Tua khitciangin, amahlehamah zong kithat dingin a hanciam manin a liamna meimapawnte, a puan baan leemto in laka, “En dih un” ci hi.

Akizomin, “Ahizongin, mi khatin ka nuntaakna hong honkhia ahihmanin Topa Pasian’ min ka phat hi. Tuni-in, a lungdam huai thu geensawn dingin a hong pai kahi hi. Note thong sungpan na suahtaak uh ciangin na hih ngei bangun hih thei hi uh teh. Ahihkeileh zong, na nuntaakna uh kikheelin Topa Pasian aadingin nungta thei uh teh. Tuni-in Topa Pasian a teel dingin note kong zawn hi,” ci hi.

Tua ni khit zawh ciangin, Christopher leh Pastorpa thong ah tamveipi mah va hawh uh hi. Poland gama TV lama kumpi naseemte’n zuui uha, thudotna a bawlna uah thongkia khangnote’n, “Seventh-day Adventist pawlpimite ko kiangah hong hawh uh ahihmanin naakpitakin lungdam ung. Amaute’n Laai Siangtho bu hong keng uh hi. Tua masiah Laai Siangtho bu ka nei ngei naaikei uh hi. Kote’n Topa Zeisu, hotkhiatna, mawhmaaisakna leh a thak nuntaakna kipatkik ding hunpha cih thute ka sin uh hi,” ci-in geen uh hi. Thongkia khangnote’ kampauna haangin Christopher leh Pastorpa lungdam mahmah uh hi.

Pasian’ thu a geen Pastorpa Ryszard Jankowski in, “Hih pen eite aadingin naak thupi lua hi. Topa Pasian in kote aadingin a thak nuntaakna hong piak mahbangin note tungah zong Topa’n hong pia thei lua hi,” ci-in hilh h.

2017 kuma, note’ Sabbath 13na sumpi tawh Poland gama Hope Channel hungeelna aadingin TV studio inndei lamna ah hong huh na hihmanun lungdam hi. Hih thuthang ah Pasian’’ thu a geen Pastor Ryszard Jankowski pen tulaaitakin Poland gama Seventh-day Adventist pawlpi ii President ahih baanah gam khempeuh ii Hope Channel khutnuai-ah a kiphuankhia Hope Channel Poland aadingin maanmaanin Pasian’ thu a geen pastor khat ahi hi.

--000--

 “A Pa Sittelna, Pasian Sittelna”

August (26) Ageen pa:Ryszard Poland Gam

 *(A khangcingsa pasal khat geensak in)*

Papi khatin kumsawm vaal gual a tapa Tomaz tawh Poland gam sung bup zaan hunin mawtaw hawl hi.

Mawtaw tawh khual a zin kawmkawmun lamziikpi tungah Topa Pasian huhna tawh a lamdang a phuutkhaakthute a pa’n a tapa tungah geen hi.

“Mawtaw ka hawl laaitakin, mawtaw thakhatin hong khawla, Topa Pasian in hong huh ngei bangin hong huh hi. Set puahsiam sia khat in hong huh hi. Ahihkeileh kei hong huh ding mi khat pepeuh in ama’ mawtaw khawlsak hi. Ahihkeileh set puahsiam sia omna daatsi zuakna naai ah ka mawtaw khawl hi,” ci-in apa’n geen hi.

Tomaz in a taktak ahilo apa’ thugeente ngaai khiinkhian hi. Tuazawh asawtlo-in daatsi zuakna sai khat ah apata-un khawl uh hi.

Apa’n mawtaw set a hon leh kihong theilo hi. Tomaz in tua hun ciang bekin apa’ maaitang ah thutak a geenlam hong mu ta hi.

Atapa-in nuimaai hiuhiau kawmin, “Pa aw, ngaihsun dih ve. Tu-in nang thugeente ki sittel theita mate. Ka pa’n mawtaw tawh buaina a om ciangin Topa Pasian in hong huh takpi hiam?” ci-in geen hi.

Apa’n zong daaisi sai vaaipuak a nei numei kiangah pai-a, “Setpuah sia hih munah aom hiam? ci-in va dong hi.

“Bangdinga hong selpho na hia? Zaanlam nai 11 saatta hilo maw. Giahbuuk ah giak phot unla, ziingciang ziingsangin hih vevua,” ci-in ama’n geen hi.

Apa’n zong alu pei-in, “Hi deksuailo e. ka nuntaakna ah Topa Pasian in bangci bang hong makaih hiam cih ka tapa ka lah kuul ding hi ven,” ci-in geen hi.

Apa zong mawtaw sungpan pusuakkhia-in, tuuma kaal khat laai-a a mawtaw set sia a puahsak ngei setpuah sia khat phong tawh sam hi.

Setpuah siapa’n zong a hi thei ding set siatna bangcibawl ding cih geencian hi. Ahizongin, apa’n mawtaw set puah daan ding a theihloh baanah vanzat khat zong kenglo hi.

Apa’n phong tawh a hopih laaitakin Tomaz in mawtaw sung pan pusuakkhia-in va vaak kawikawi hi.

“Pa aw, amau mawtaw kisia-in a van thak a ngaak setpuah siate hua laai-ah om veh aw. I mawtaw hong veelsak thei-in um ing,” ci-in Tomaz in geen hi.

“Amaute vasam sin aw leh,” apa’n ci hi.

Setpuah siate zong hong pai takpi uha, minute 5 sungin set puahsak khin uh hi.

Apa lungkim lua ahihmanin, “Tomaz aw, Topa Pasian in bangci sep cih mu ta hilo nahia,” ci-in nuihmaai hiuhiau kawmin geen hi.

Tua khitciangin, apa’n setpuah siate tungah lungdam a koh khitciangin mawtaw set puah thaman a piak kawmin Topa Pasian’ thu a ki-aatna laaibu khat pia hi. Setpuah siate in zong apa’ tungah lungdamko-in, khat bek khawl laai-a a dangteng paikhia uh hi.

“Nang hong thei veng aw,” ci-in ama’n geen hi.

“Oh! mi tampitak a meel uh kisuun hi ven. Kei tawh a kisuun midang khat hong sakha hi ni cia,” ci-in apa’n geen hi.

“Hilo e. Ke’n nang hong theilaai ing. Seventh-day Adventist pawlpi ii Easther pawi ah nang hong mu ing,” ci-in ama’n geenpha hi.

Apa’n Esther pawi phawkkik hi. Tua pawi ah amah zong kihel kha mah hi. Tua hunlaai-in, ama’n Poland gama Adventist pawlpi ii khangnolam maakaaipi a sep laaitak ahi hi.

“Himah ei. Tua pen kei hi mah ing,” ci-in apa’n dawngkik hi.

Setpuah siapa’n, “Kei zong Seventh-day Adventist pawlpimi hi ngei ing. Tu’n bel hi nawn ke’ng,” ci hi.

Apa’n veina tawh amah en hi.

“Ka mawtaw a siat manin hih munah kimu-a, i kiho theih pen tuahkhaak mawkmawk thu hilo ahi maw,” ci-in apa’n geenkik hi.

Apa’n hih setpuah siapa tawh thu ngeen khawmin Topa Pasian’ thu a kigelhna laibu khat pia hi. Tua khit ciangin kikhen tuak uh hi.

A minpi Ryszard Jankowski ahi apa’n tua pasal tungah bang piang hiam cih thei nawnlo hi.

“Ahizongin, Topa’ nung i zuih ciangin, a lamdang lampi tawh Topa Pasian in eite hong makaih cih kician mahmah hi,” ci-in ama’n gen hi.

2017 kuma, note’ Sabbath 13na sumpi tawh Poland gama Hope Channel hungeelna aadingin TV studio inndei lamna ah hong huh na hihmanun lungdam hi. Tuni-in, Pastor Ryszard Jankowski pen Poland gama Seventh-day Adventist pawlpi ii President ahih baanah gam khempeuh ii Hope Channel khutnuai-ah a kiphuankhia Hope Channel Poland aadingin maanmaanin Pasian’ thu a geen pastor khat ahi hi.

 --000--

 “Khamtheihguihtheih Zuakna Pan”

September (2) Ageen pa:Marek Poland Gam

 *(A khangcingsa pasal khat geensak in)*

Matthew leh Martin te’n saang ah Marek lawm hoihpente ahi uh hi. Saang ah kitotkilaaina a om simin Matthew, Martin leh Marek amau teng thum kihel den uh hi.

Tu-in Matthew si khinta-a, Martin pen thong ah kum 7 thongkia hi. Nidangin guihtheihkhamtheih a zuak ngei Marek in Poland gama Sev enth-day Adventist pawlpi ii khangno lam makaaipi seem hi.

Marek pen khanglam Poland gama Tapidaw innkuan khat sungpan khangkhia hi. Kum 18 a phaak ciangin a lawm ngaihnu’n taaisan ahih manin na salua-a, si nuam liangh hi. Inn ah kaal nih a om khit ciangin, lupna tungah kualin kap hi. A tawpkhaakna ah thu nget ding khensat ta-a, “Topa Pasian aw, a lawm ngaihnu hong ciahkik leh deih lua ing,” ci-in ama’n thu ngeen hi. Bangmah kilamdanna om tuanlo hi. Tua khitciangin, “Topa Pasian aw, ka lungsim na lua ahihman khanglo nuam nawn ke’ng” ci-in thu ngeenkik leuleu hi. Ahizongin bangmah kilamdanna om tuan naailo hi.

Marek zong thunget khawlin Pasian’ thu a um nawnlo khat hong suak ta mawk hi. Guihtheihkhamtheihte hong zang ta hi. Tua baanah, alawmpa Martin in guihtheihkhamtheihte zuak ding khensatin a zuakpih dingin Marek zol hi. Marek in guihtheihkhamtheih zatna leh zuakna ah hong lawhcing pha mahmah hi. “Hih nasep nasia mahmha hilo maw. Sum tampi neita ka hihteh, zulesa tawh laamkhopna pawi bawl theita ing,” ci-in ama’n ngaihsun hi.

Kum nih hong vaal ta hi. Ahizongin, a nopci kum thak zulesa tawh laamkhopna pawi ah kuamah hong pailo uh hi. Tua hun pen a thupi hun awng sung ahi hi. 2000 kum in kum 21 a pha Marek in a pi kiangah hawh ding khensat hi.

Tua nitaakin, a pi inna om Topa Zeisu’ lim pen limet pha mahmah hi. “Ke’n Pasian’ thu ka up kei haangin Topa Zeisu pen a om taktak mah hi. Tu-in zong Topa Zeisu suah zawh kum 2000 a cinna suahni pawi kibawl ngeeingaai hi,” ci-in Marek in ngaihsun hi.

Pasalno ahih laai-in Laai Siangtho a sim ngei lam ama’n phawkkik hi. Laai Siangtho sungah Topa Zeisu pen mite hoihtakin a hopih mi hoih khat bangin a kisuai lim ama’n phawkkik hi.

“Topa Zeisu pen hoih mah hi. Kei e leh ka hoih hiam? ci-in ama’n ngaihsun hi.

Tua hun tomno sungin, “Himah hi. Nang pen keimah bangin hoih hiteh,” ci-in a geen aw khat ama’n za hi.

Tuni dongin, tua thu geenpa kua hiam cih Marek in theilo hi. Ahizongin, tua thugeenpa’ aw haangin Topa Pasian om hi cih limtakin hong ngaihsun ta hi.

Ni tampi mah hong khento khtciangin ama’ maailam thu geenpih dingin kamciam a pia numei khat kiangah va hawh hi. Tua nu-in, ama’ khut sunga laaisah neute tokzau-in, tuate lakah khat la-a, “Leitung bei ding hita hi. Mite’n thu a ngetnget ding hun hita hi. Mite a kipuah ding uh kisam ta,” ci-in ama’n geen hi.

Marek in lamdang salua-a, bang hun ciangin leitung bei ding cih dong pha hi. Kum khat linlian sungin piang ding hi ci-in ama’n a geen ciangin Marek in zong um pah hi.

Tua huna kipan, Marek in leitung bangci bei ding cih a theihnop manin Laai Siangtho sim ta hi. Mangmuhna bu sungah a dawnna om thei kha ding cih ummawh in tua bu thum vei sitset a sim haangin telthei lo hi. Lungdamna thu bu teng a sim aaleh, mite lungdamtakin a nuntaak theih nadinguh vaantunggam Topa Zeisu in a neihlam a theih ciangin lamdangsa mahmah hi. Zulehsa tawh laamkhopna pawite sungah amah akidiah kawmin tua vaangtung gam ah kua teng luut thei ding cih kan hi.

Nitaak khat, zulehsa tawh laamkhopna pawi a man ciangin, mawtaw sungah a lawmte tawh an nekhawm uh hi. Mawtaw’ tawlet vang panin “Signs of the Time” cih min nei laaibu zuakna sai khat ama’n gaalmuh hi.Tua sai min pen amah lungluut mahmah hi. Lungdamna thu bute sungah Topa Zeisu’ geen hun leh limte ama’n phawkkika, a bei ding leitungah a kiginkholh theih nadingin tua laaibu zuakna sai-in amah huh thei khadingin ama’n lamen hi.

A zingciangin, tua Adventist pawlpimite laaibu zuakna sai ah va pai-in, “Topa Zeisu’ thu a kigelhna laaibu a om hiam?” ci-in ama’n dong hi.

Sai zuaknu’n, “Om kei veh aw. Maailam thu na lungluut leh ‘Kidona Lianpi’ laaibu om hi ven,” ci-in geen hi. Marek in zong Ellen G White gelh tua laaibu sah lei hi.

Marek in Jerusalem khuapi akisiatna pan Topa Zeisu nihveina hong paikik dong Tapidaw pawlpi thupiangte a sim kawmkawmin lamdang salua hi. Laai Siangtho leh online panin ama’ simsa thute nih vei sittela a vekpi-in kituak hi.

Zaan khat, lupna tungah ‘Kidona Lianpi’ Laaibu a sim kawmin, “Hih laaibu ka sim ciangin khuavaak ngah hilo ka hia?” ci-in amahlehamah kidong hi.

Tua hunsung mahin, ama’ lu tunga om khuapelep meibeem pen setkaan thum sung hong pheleplepa, khuaihaam bangin ging hi. Hih pen a piang ngeilo khat ahihmanin Marek zong pataau mahmah hi.

Ama’ muh theih pen ama’ lutang leh a tunga khuaphelep meibeem ahi hi. Tua hun sung lian mahin, khuaphelep meibeem pen pheleplep nawnlo-in, hong taang beebaa hi. Ama’ aadingin Pasian’ dawnna kitel mahmah ta hi.

“Himah hi. ka lu tunga khuaphelep meibeem bangin ke’n zong khuavaak nei ing,” ci-in ama’n ngaihsun hi.

Ama’ nuntaakna bup sungah Topa Pasian’ ompihna leh Ama’ iitna a theih masakna ahi hi. Amah khuukdinin, “Topa Pasian aw, Nang hibang daan na hih leh Nangma’ aadingin ka nuntaakna hong zang in, ci-in thungeen hi.

2017 kuma, note’ Sabbath 13na sumpi tawh Poland gama Hope Channel hungeelna aadingin TV studio inndei lamna ah hong huh na hihmanun lungdam hi. Marek Micyk pen Poland gama Seventh-day Adventist pawlpi ah sawtpitak khangno makaai ahih baanah gam khempeuh ii Hope Channel khutnuai-ah a kiphuankhia Hope Channel Poland aadingin maanmaanin Pasian’ thu a geen pastor khat ahi hi.

 --000—

 “Adventist Pawlpi’ Makaai Suak”

September (9) Ageen pa:Marek Poland Gam

 *(A khangcingsa pasal khat geensak in)*

Marek’ nuntaakna pen Poland gam ah ‘Kidona Lianpi’ a sim kawmkawmin hong kikheel toto hi. Ama’n ni sagih ni Saabath ni zuih ding khensat hi. Zateep hoihlohna zong theita hihmanin phiat ding ama’n khensat hi. Ahizongin phiatzo naailo hi.

Sani ni khatin, ni nga sung zaateep phiat daan sinna aadingin kawm tungah taangkona a kisuang lamziikpi khat hong tawnkha hi. Omna pen Seventh-day Aventist pawlpi ahi hi. Amah in Adventist pawlpimite’ laaibu zuakna sai ah pai-in ‘Kidona Lianpi’ laaibu lei-in a sim khitciang nangawnin hih pawlpi’ thu khatvei zong za ngeinaailo hi.

Biakinn ah tangtakin amah pai hi. Pawlpi’ laaisuanna ah “Kidonna Lianpi’ laaibu a taangkona mu ahihmanin a mun maan a zon mu ta hi. Tua hun pen nikaai lam nai nih hita-a, kikhop hun a kiman khin ahi hi. Ahizongin, Pasian’ thubu hawmkhia sia pawlkhatte tua Sabbath ni-in na omlaai uha, Saabbath kikciang kikhawm dingin a hong paikik nading Marek zawn uh hi.

Marek zong a Sabbath kik ciangin hong kikhawma, pastorpa’n Topa Zeisu’ thu a geen zaaknop sa mahmah hi. Pawlpimite thukhualna zong ama’n lamdangsa hi. A Sabbath kik ciangin khuapi tawh kinaaina mun khat ah khangno tampi kihelna pawlkhat kimukhawm ding cih amah geen uha, amau tawh a paikhawm dingin zawn uh hi.

A Sabbath kikciangin, Adventist khangnote’n a mah a sap ding uh lamziikpi khat tungah ama’n na ngaak hi. Khualum ni ahihmanin bombi siing leh puan baantom khat ama’n silh hi. Ama’n sawtpitak ngaak khinta hi. Adventist khangnote’n amah a phawk kha nawnlo tawh kibang ta hi. Tua khitciangin, ama kiangah thu geengeen nih a om tawh kibang hi. Aw khat in, “Khua lum lua, a pua lam ah huih vot diik o maw,” ci-in geen hi. Adang aw khatin, “Hih kimuhkhop nading mun pen na pai ding thupi lua ahihman hih mun mah ah ngaak giigee o maw,” ci-in geen hi.

Tua zawh a sawtlo-in, Adventist khangnote 1000 kimuhkhop nading munah amah tonpih uh hi. Marek in a kibawl biakpiaknate lamdang sa mahmah hi. A kigeen thu khempeuh ama’ aadingin khiatna thuuk nei hi. London khuapi panin Maangkaang pastor khat in nikaai lam dong Pasian’ thu geen hi. Tua khit ciangin, “Tu-in a tawp ding hita ing. Ahizongin, Topa Zeisu a kitaangsam mi khat a om lam thei ing,” ci-in ama’n geen hi.

Marek in, “Kei’ thu ama’ kiangah kuan geen ahi tam maw?” ci-in ngaihsun hi.

Pastorpa’n ama’ phuutkhaak thute geenkhia hi. Amah pen Pasian’ thu a um mahmah innkuan khat sungpan khangkhia ahihhaangin, ama’n pawlpi taaisan hi. Guihtheihkhamtheihte ama’n zanghin, zu zong dawn hi. Ama’ pawlpi leh anu nangawnin ama’ aading thu ngetsak nawnlo uh hi.

“Tua khitciangin, Topa Zeisu tawh ka kimu hi. Topa’n a niampen dinmun panin kei hong laamto-a, Ama’ vaangliatna thu note kiangah a geen dingin tu-in hih mun ah a om ka hi hi. Topa Pasian in nang’nuntaakna zong hong kheelsak thei hi,” ci-in ama’n geen hi.

Tua baanah, pastorpa in, “Nang nuntaakna hong kheelsak dingin Topa Zeisu na sap nop uhleh hih pulpit maai ah hong pai ta un,” ci-in zawn hi.

Mark in mi 1000 te a muh ciangin amau’ maai ah ding ngamlo hi.

A nihveina, pastorpa in, “Midangte’n nang hong bangci muh ding cih ngaihsun ke’n. Hih a mai teekteek ah hong pai-in. Hih pen nang leh Pasian’ kikaal kizopna bek hi,” ci-in zawn leuleu hi.

Marek zong tu thei nawnlo-in hong ding peetmah ta hi. A maai lam ah a pai kawmkawmin a lungtang kisaai ziahziah hi. Midangte zong kihel uh hi.

Pastorpa’n thu a nget sungin, Marek in hotkhiatna thu a khatveina hong telthei ta hi. A sia nuntaakna tawh amah nungta khina, Topa Zeisu in ama’ mun luah ta hi. Topa Zeisu in singlamteh tungah Marek’ mun luah ta-a, amah suaktasak ta hi.

Topa Zeisu in, “Nang na suakta khinzo hi. Ka vaantung gam ah mun khat a ngah ding nahi ta hi,” ci-in geen hi.

Marek zong hong kapkhia-a, kua ma’n kho zolo uh hi. A khituui zong tampitak luangkhia hi. Ahizongin, Marek in lawpna nei-in lungnuam hiithiat hi.

Pastor in, “Tu’n sunan ne dingin na pai kawmin, nang aadingin Topa Zeisu in hong sepsakte mi khemepuh kiangah geen in maw,” ci-in a thugeen khup hi.

Marek in zong pastorpa’ thugeen lungsim sungah ciamteh giigee hi. Biakpiakna a man ciangin, khaupi ii lamziikpi tungah mite kiangah taai kawikawi-in, “Ke’n Topa Zeisu mu ta ing. Topa’n ka nuntaakna hong kheelsaka, Topa’ vaan gamah luut ding hi’ng,” ci-in lamdangsakna tawh geen hi.

Tuani-a kipan Topa Zeisu in ama’ nuntaakna kheelsak takpi hi. Midangte’ nuntaakna a kikheelsak Pasian’ nasepna ah Marek kihel nuam hi.

Tulaaitakin, amah pen Poland gama Adventist pawlpi ii khangno lam makaaipi ahi hi.

“Tulaaitakin, khangno lam ah makaaipi dingin, hong zang bek lo-in, taksa sih nading panin Topa Pasian in hong honkhia hi cih ka ngaihsun hi,” ci-in Marek in geen hi.

Adventist pawlpi’ Laai Siangtho saang ah pilna a sin sungin, a naupan laai-a a lawm Matthew pen a lungtang tungah tem khat tawh a sihna ama’n mu hi. Guihtheihkhamtheih tampitak a zat khit ciangin bangci hiam cih kuaman’n theihpih lo hi. Amah kum 23 phapan hi. Marek guihtheihkhamtheih zuak daan a hilh a naupan laai a lawm dang khat pen Martin hi-a, thong sungah kum 7 a kiat khit ciangin amah si hi.

“Topa Pasian in kei a thak nuntaakna hong pia hi,” ci-in Marek in geen hi.

“Khangnote’n amaute ngiimna pen kei zon leh kei muhna saangin a zon baih zawk a muh baih zawk dingun ka huh nuam hi. Kei nuntaakna thu a zaak khit uh ciangin amaute a hoihzaw nuntaakna tawh nungta dingin ka lametsak hi. Topa Pasian tungah ka lungdam takpi hi. Topa’n ahih theihzahin hong honkhia-a, piak theih khempeuh kei hong pia hi. Tuamanin, Topa tungah kei zong piak theih khempeuh ka pia hi,” ci-in ama’n geen hi.

2017 kuma, note’ Sabbath 13na sumpi tawh Poland gama Hope Channel hungeelna aadingin TV studio inndei lamna ah hong huh na hihmanun lungdam hi. Marek Micyk pen Poland gama Seventh-day Adventist pawlpi ah sawtpitak khangno makaai ahih baanah gam khempeuh ii Hope Channel khutnuai-ah a kiphuankhia Hope Channel Poland aadingin maanmaanin Pasian’ thu a geen pastor khat ahi hi.

 --000—

 “Adang Lampi Omlo”

September (16) Ageen nu:Baiba Latvia Gam

 *(A khangcingsa numei khat geensak in)*

Kimawlna lam pen Baiba’ uukna ahi hi. Kimawlna aading ahihnaak leh sum pia ngam hi. Amah in basket bawlung uuk phadiaka, kimawldaan ahilh ama’ siate tawh ki-iit uh hi. Kidemna khat pepeuh ah a mah akihel ciangin zo ding cih lametna nei ngiat hi.

Ahizongin, Baiba in tuui kiphuum ding a kigin ciangin basket bawlung kimawlna khawl kuul ding cih ama’n theikhol hi. Kidemna a tamzaw pen Sabbath ni ta-in kigeela, ama’n ahihleh Sabbath zuihna tawh Topa Pasian pahtawi nuam hi.

Kum 16 a pha numeino khat ahihna tawh ama’ pianna Latvia gam ah a diipkuathuai nasep khat tuakkha hi. Kimawlna pen ama’ nuntaakna hi ngiat mawk ahihman hi.

Tu-in, ama’ kimawldaan ahilh siamate kiangah kimawlna ah a kihel nawnloh nadingin a geen kuul ta hi. Na sa lua dinguh ahihmanin tua-in amah pataausak hi. Kimawldaan ahilh siamate pen ama’ aadingin a nulepa tawh a kibang hi-a, amah a kinsakna vuah haanciampih mahmah uh hi.

Ama’n a kimawlpihte kiangah zong a geen kuul ding hi. Amah pen basket bawlung kimawl hibek lo-in, amau pawl ah makaaipi zong hilaailaai hi. Amah kihel kei mawkleh kidemna ah a lawmte’n haksatna phukha ding cih ama’n telsiam hi.

“Topa aw, amaute bangci geen ding ka hiam?” ci-in Baiba in thungeen hi. Ahizongin lampi khat zong a omlo tawh kibang laai hi.

Kum sawm vaal gual numei khat ahihna tawh kidemna a tawpna pen Sabbath ni-in kimawl ding khensat hi.

Kidem hun hunlang a cin ciangin a kimawlte puankheekna inndei sungah amah bek om hi. A lungsim buai lua ahihmanin, khuukdina, “Topa aw, hehpihna tawh na khat teeiteei hong vaihawmsakin. Sabbath ni-in basket bawlung kimawl nuam nawn ke’ng. Nangma’ nung hong zuui nuam ing. Hong hilh siamate bangci geen ding cih thei ke’ng. Ama’ aadingin na lua ding hi. Ahizongin hih kimawlna pen Sabbath a tawpna ka kimawlna hi taktak dingin Nangma’ tungah kong kiciam hi,” ci-in ama’n thungeen hi.

Ahizongin, tu-a ah zong lampi khat zong a omlo tawh kibang leuleu hi.

Thu a nget khitcingin Baiba a ci nuamlo hi. Kimawl daan ahilh siate’n amah a veel uh ciangin a si khanga 200 ahihmanin saang lua hi. Kimawldaan hilh siate’n Baiba zatopi ah lak uh hi.

A tuamtuam a sit khit uh ciangin, Siavuanpipa khat in, “Nang pen kal khat bek tawh a suakkhia na hihmanin basket bawlung kimawl thei nawnlo ding hi teh,” ci-in Baiba kiangah geen hi.

Baiba in a thuzaak pen um buang umlo buang khat in om hi. Topa Pasian in lampi vaihawmsak takpi ta hi. Kal khat bek a neih pen a lung nuamlo hi. Ahizongin, tu-in, ama’ siate leh a kimawlpihte kiangah banghangin basket bawlung kimawl nawnlo ding cih a geendaan ding baih zaw ta ding hi.

Ama’ kimawlna lam siate leh a kimawlpihte kiangah basket bawlung kimawl nawnlo ding ahihna a geen ciangin, amaute’n hehpihin, telsiam uh hi.

Topa Pasian in lampi khat hong vaihawmsak takpi hi ci-in tha ngah mahmah hi. Ahizongin tawp ta ding ci-in kam vaaikhaakna a geen ding pen dah simsim hi. Ahaangin kimawlna pen ama’ nuntaakna bup ahihman hi. Tua khitciangin, kimawlna saanga ahoihzaw na khat a om lam ama’n phawkkha hi. Amah in Topa Zeisu nei giigee hi.

“Topa Zeisu aw, kimawlna kimawl thei nawnlo ding ka hihmanin, hehpihna tawh a thak na khat pepeuh hong vaihawmsak in,” ci-in ama’n thungeen hi.

Asawtlo-in, a lawmte khatin ama’ tum ding guitar khat pia hi. Baiba in guitar tum ngei naailo hi. Amah akisin aaleh, haksa sa lualo hi. Ni khat sung bek a kisin khitciangin amahlehamahin a ol late guitar tum kawmin sa thei ta hi. Ama’n guitar tum lungluut semsem hi. Topa Zeisu in ama’ tungah tum theih lam siamna tawh thupha pia hi.

Tuhun laaitakin, Baiba pen kum 42 pha-a, guitar tumsaan hi. Amah’n basket bawlung a kimawl theihloh hun sungin adang kimawlna tuamtuamte ah kihel thei laai veve hi.

“Kal khat bek ka neih manin ka nuntaakna kimawlna pen a khawl ding hi peuhmah lo hi. Vuukkhal tungah tolh thei laai-a, a dang kimawlnate zong kimawl thei laai ing,” ci-in maaitai takin ama’n geen hi.

Tu kuata, Sabbath 13na sumpi tawh Zeisu Khazih bulphuhin Latvia gam a mite kimawlna ah kihela akimawl theih nadingun hunpha khat kivaai-hawmsak ding hi. Sabbath 13na sumpi pawlkhat pen Latvia gam ii khuapi lianpen ahi, Riga khuapi ah innkuante kimawlna ah kihelin a kimawl theih baan-uah, cidamna lam club ah zong kihel theihna huzaapna phualpi bangdaan aa kizang thei ding inn lian khat lamna ah kizangh ding hi.

Phaltakin nong piak uh sumpi haangin lungdam kong ko uh hi.

 --000--

 “Buaina Vekpi ah A Gualzo Upna”

September (23) Ageen pa:Armands Latvia Gam

 *(A khangcingsa pasal khat geensak in)*

Kum 95 a pha piteek khat ii taangkona pen Latvia gam mi Pastor Armands in lamdang sa mahmah hi.

Piteek Pauline in ama’ inn thatnih pen Latvia gam khuapi lianpen Riga a Seventh-day Adventist pawlpi ah aap nuam ahihna ama’ kiangah geen hi. Tua khitciangin, galpi nihna ma-a inn a neihna laaidalte ama’ kiangah aap hi.

1991 kumin, suahtaakna a ngah thak Latvia gam in mimal neihsate aapkik dingin kiging uh hi. Latvia gam thuneite’n Russia gam in a laaksaksa neihlelamte a neihna laaidalte a neite kiangah aapkik dingin kan kawikawi uh hi.

Pauline in ama’ inn tawh kisai laaidalte nei hi. Inn a nei masa Anna in ama’ inn Adventist pawlpi khat pepeuh piak dingin kiciamna laai aat khin hi.

Armands in neihlelamte ngetkikna pen khatvei beek haanciam ngeilo hi. Ahizongin, ama’n haanciamin ngeen nuam hi.

1940 kum kiimin Latvia gam pen Russia gam khutnuai ah hong tun ciangin Adventist pawlapi mi Anna in a neihlelamteng a taan khit ciangin ngahkik nading haanciam hi. Ama’n inn nih a kilamh leitang khat nei hi. Inn khat pen a saang thatnih inn hia, a nuai that ah inn dei nih om hi. Adang khat pen inn that khat hi-a, inndei thum om hi.

Anna in Topa Pasian leh Seventh-day Adventist pawlpi pen ama’ lungsim vekpi tawh iit hi. Russia gam ii ki-ukna khat vei ni ciangin kikheel dinga, Topa Pasian in ama’ neihlelamte piakik ding cih ama’n um ngiat hi. “Khatvei laai-a ka neih vante bangci ngetkik dinga, pawlpi aadingin bangci aap theih ding,” ci-in ama’n ngaihsun hi.

Ama’ lunggulhna pen Adventist pastorpa khat tawh kikum uh hi. Ahizongin, ama’ neihsa a hi nawnlo nate pawlpi tungah pia ding cih pen a hih theih nading lampi ama’n mulo hi.

“Unu aw, tu tadihin neihlelam bangmah neilo hi teh. Pwlpi ah bangci piak theih ding na hiam? ci-in ama’n geen hi.

Ahizongin, Anna in hunte hong kikheel dingin lamen ngiat hi. Azenzenin, neihlelamte ngetkik ding leh pawlpi tungah aap dingin nungta nawn kei khaleh, a huh theih ding mi khat a zon kholh ding kisam hi. Neihlelam tawh kisai kam vaaikhaakna laaigelha, ama’ saangin a khangmoi zaw Pauline kiangah aap dingin khensat ta hi.

1963 kumin, neihlehlam tawh kisai kam vaaikhaakna gelhin pawlpi aap theih nadingin letmat a thuhsa neihlelam tawh kisai sachoh pen a dang laaidalte tawh Pauline’ khut sungah aap hi. Tua kam vaikhaakna laai pen sitni khat leh pawlpimite ahi teci nihte’n letmat thuh uh hi.

Amaanin geen lehang, hih sachoh laaidalte upadi lam tawh kisai-in kimanna neilo-a, suunmang bek ahi hi. Russia gam ii upadi nuai ah Anna in bangmah neihlelam neilo hi. Mi’ neihlelam vekpi thuneite laaksa ahi hi. Thu khat pepeuh kikheel nading bangmah thulela omlo hi. Ahizongin teci nihte, Anna leh sitnite’n a letmat thuhna sachoh leh laaidalte tawh Anna in khatvei laai-in leitang khat leh inn luang nih nei hihna kipsakna ahi hi. Anna in ahihleh ama’ suunmang a taangtunna mu khalo hi. Kum 80 a cin kum 1972 kum, Latvia gamin suahtaakna a ngah ma kum 20 laai-in amah sikhin hi.

Tua zawh a sawtlo 1991 kumin Latvia gamin suahtaakna ngahta hi. Pauline in Anna tungah akiciam mahbangin a hoih theipenin sep ding khensat hi. Pauline zong kum 95 phata-a, kamciamna laai leh neihlelam tawh kisai sachoh leh a dang laaituamtuamte Pastor Armands tungah aap ta hi. Kiciamna laai tungah min a thuh teci nihte zong nungta laai uha, Anna’ suunmaang a taangtun nadingin amaute’n thu ngetsak uh hi.

Pr. Armands zong huh dingin thukim khina, Pauline in ama’ taangin sep ding bawl ding khempeuh vaaipuak a la dingin sep theihna a piakna letmat thuh khin ta hi. Ama’n thu om daan khuadaakin tua leitang leh inn luang nihte Pauline’ neihsa ahihna thuneite tungah a geencian ding kisam hi.

Tua pen a thusau mahmah thu kineihna himawk hi. Thulelate haksa-in buaihuai lua-a, Adventist pawlpi mi ahilo Pauine ii tanutapate leh a tuute’n amau’ innkuan in tua neihlelamteng a tansuak nadinguh ngeen uh hi.

Ahizongin, atawpkhaakna ah, Anna ii suunmang taangtung ta hi. Pauline in leitang leh inn luangnihte neihtheihna ngahta-a, Adventsit pawlpi tungah aap thei peetmah ta hi. Pawlpi in zong thupitakin a kipia letsong lungdamtakin saang uha, tua neihlelam tungah kikhopna tuamtuamte bawl uh hi.

Kum 104 a phaakciangin Pauline si ta-in, a sih zawh kum 4 a phaak kum 2014 kumin biakinn thak khat a lam uh zota uh hi.

Pr. Almands pen tu-in kum 76 phata-a, pensen la khin ta hi. Amah pen Anna ii leitang tunga inndei khat sungah teeng hi. Anna leh Paulinete’ upna mit tawh tua neihlelamte bangci muh uh hiam cih thupiang ama’n geengeen nuam hi. “Tua unau numeite’ upna pen lamdang pha mahmah hi,” ci-in ama’n geen hi.

Anna leh Pauline te’n Topa Pasian tungah a kip upna a neih mahbangun. Tu kuata Sabbath 13na sumpi tawh midangte upna thu hilh nadingin hun hoih hun pha khat ki vaaihawmsak ding hi.

Tu kuata Sabbath 13na sumpi pawlkhat tawh Latvia gama mite kimawlna ah a kihel theih nadingun Latvia gam khuapi lianpen Riga khuapi ah kampau sinnate leh cidamna lam sinna bawl nading innpi thak khat lam nadingin kizang ding hi.

Phaltakin nong piak uh sumpi haangin lungdam kong ko uh hi.

 --000—

 Sabbath 13na Hun Geelna

September (30)

Mipi muakna: Sabbath School Makaai

Kipatna la: “Hong Pai In Thupha Namkim Naak” ZBC - 8

Kipatna thungetna:

Leitungbup Thuthang geenna: “Dawite Khut Sungpan Suahtaakna”

Sabbath Sumpi donna: “Siangtho, Siangtho, Siangtho” ZBC - 11

“Dawite Khut Sungpan Suahtaakna”

Ageente-Oleg leh Sveltana Latvia Gam

 *(A khangkhinsa pasal khat geensak in)*

 Oleg aadingin zi neih pen lawmlegual neih saangin phatthuamna om zaw hi.

 A lutang a na thapaai pen a zi in a damsak ciangin a zi’ vaangliatna ama’n hong thei ta hi.

 “Ka khut na lutung ah ngak ding na deih hiam,” ci-in azi Sveltana in dong hi. Apasal dawnkik ngaaklo-in, ama’ lutung ah a khut langkhat a ngak leh thakhatthu-in a lutang natna dam pah hi.

“Oh! lutang natna dam ta,” ci-in Oleg hong awngkhia hi.

Tua khitciangin, Oleg in a lutang a nat ciangin a zi-in damsak zeelzeel hi. Azi Sveltana in bangci hih cih ama’n theilo hi. Ahizongin, amah lunghimawh selo hi. Soviet Latvia gam ah ama’ tello thu tampitak om hi. Ahizongin, kiciantaka ama’ theih thu pen Pasian omlo hi cih ahi hi. Oleg pen Pasian a umlo innkuan sungpan hong khangkhia-a, amah leh mi tampitakin Pasian umlo uh hi.

 Ahizongin, a kimu theilo thahaatna pen ama’n um hi. Hun khat laai-in, a mawtaw set hongin a veel laitakin a zi Sveltana in a mawtaw set mitsak dingin ama’ lungsim tawh kisai vaangliatna zat dingin a geengeen aw khat ama’n za hi. Mawtaw set mitsak ding vaai a ngaihsut ma nangawnin mawtaw set mit ngiau hi.

 Oleg in amah leh a tate thum that dingin a zi a geen hun dong muh theih loh thu geengeen pen awlmawh selo hi. Sveltana in tua sawlna nial-in dah mahmah hi. Ni thum sung vilvel amah si nuam ngiat hi. Oleg zong lau-a, a ta thum teng tawh inn pan taaikhia uh hi. Sveltana ii anu in cina pua mawtaw samin lungsim natna bawlna zatopi ah a tanu va lak hi.

 Lungsimnatna lam siavuanpa’n, “Amah pen lungsim maanlo hilo ahihmanin ke’n bawl thei ke’ng. Ama’ aadingin zato kisam lo hi. Ama’ kisap pen Pasian’ pawlpi hi,” ci-in Oleg tungah geen hi.

 Russia minam, lungsim natnalam saivuanpa’n Tapidaw biakna zuih ding a geenpih ciangin Oleg pataau hi.

 Oleg leh ama’ innkuanpihte’n Tapidaw pawlpi khat beek tawh kizopna neilo uh hi. A cih nading ama’n theilo hi.

 Sveltana ii anu in maaizum khuallo-in ama’ nasepna muna a uhaamta nupinu kiangah, “Laai Siangtho bu khat koipan ngah thei ding ka hiam? ahihkeileh Topa Pasian’ thu ka kikuppih theih ding kua om hiam, “ ci-in dong hi.

 Tua nupinu pen Seventh-day Adventist pawlpimi khat nahi hi. “Thei mah ing. Ka pastorpa’n na tanu ahopih theih baanah Laai Siagtho bu khat zong hong pia thei in teh,” ci-in dawngkik hi.

 Lungsim natna zatopi panin Sveltana a tuah khitciangin, amah leh Oleg pastorpa kiangah va pai uha, amau damlohna thu va pulaakkhia uh hi.

 Pastorpa’n zong dawigilote’n naseem uh cih kiciantakin um hi. “Thu ngeen lehang Topa Pasian in hong honkhia theilua hi. Ahizongin, biakinn ah nong pailoh uh phamawh ding hi,” ci-in ama’n geen hi.

 Sveltana leh a ta thumteng biakinn ah kikhawm ta uh hi. Kha thum a sawt ciangin amah tuui kiphuum ta hi. A zi-in lungnopna ngahta ahihmanin Oleg zong a lungnuam hi. Ahizongin, Topa Pasian om hi, ahihkeileh amah Pasian kitaangsam hi cih um thei, saang thei naailo hi. Khatveivei ciangin, Sveltana leh a tate’ thungetna zahpih hi.

 “Banghaangin Sabbath ni sim biakinn ah kikhawm nei vuam,” ci-in ama’n dong sawnsawn hi.

 Sveltana in, “Hong en dih ve,” ci-in dawngkik hi.

 A tawpkhaakna ah, Oleg zong va kikhawma, a muh nate hoihsa hi. Pastorpa’n zong Laai Siangtho thu sinkhop ding a kamlap ciangin amah zong thukim pah hi. Tua zawh a sawtlo-in, ama’ lungtang Topa Pasian kiangah aapin tuui kikhuum ta hi. A nunglam ciangin a tate thum zong tuui kiphuum uh hi.

 Oleg in, “Tulaaitakin pawlpi’ pastor hi’ing. Pastor khat suah ding khatvei zong ngaihsun kha ngei ke’ng,” ci-in geen hi.

 Oleg pen pastor bek hlo-in, 1998 kuma kipan Adventsist pawlpi maakai khat zong hi-a, Pathfinderte tawh na seemkhawm hi. Naupangte gamlak giahphual ah paipih ding leh a dang Pasian’ nasepnate ah kihel dingin ama’n kaaikhawm hi. Sveltana in zong a pasal nasepna ah huh hi.

 Oleg in Pathfinderte, naupangte leh innkuante kampau sinna, kimawlna leh a dang Zeisu’ min bulphuha Pasian’ nsepnate ah a kihel theih nadinguh huzaapna phualpi aadingin Latvia gam ii khuapi lianpen Riga ah tu kuata Sabbath 13na geelna ukin makaih ding hi.

 Hih geelna leh Montenegro gama Pathfinder aadingin khangno gamlak giahphual khat bawl nadingin a huh ding ahi, phaltaka nong piak uh sumpi haangin lungdam kong ko uh hi.

 --000--